2012 воын стрöитасны выль пос Сыктыв районса Ичöт Визин ю вомöн.

Коми Республикаса Юралысь Вячеслав Гайзер тшöктiс видзöдлыны да решитны Чуклöм-Ёльбаза автомашина туй вылын Ичöт Визин ю вомöн пу пос стрöитöм йылысь юалöм Сыктыв районысь администрацияса юрнуöдысь Владимир Мальцевлы 2012 вося лöддза-номъя тöлысь 30 лунöдз Россия Федерацияса Президентлöн тшöктöм серти гражданаöс ас сёрнинаныс примитiгöн.

Пос стрöитöм йылысь корöмöн шыöдчисны Ёльбаза посёлокса олысьяс. Тувсов ытва дырйи олан пунктыс дзикöдз торъялö «ыджыд муысь». Öнiя понтоннöй поссö ытва дырйи ю вылысь кежöдлöны. Йöзлы быть лоö больничаö да школаö воöдчыны пыжъясöн.

В.Гайзерлöн кывъяс серти, выль пос стрöитöм кузя туялан уджъяссö нуöдöма. Стрöитан места серти проектсö лöсьöдасны 2011 вося йирым тöлысь 1 лунöдз. Талун вежлö «Сыктыв» муниципальнöй районса бюджетысь сетöма нин 150 сюрс шайт туялан уджъяс нуöдöм вылö да типöвöй проектсö лöсьöдöм вылö. Поссö заводитасны стрöитны 2011 вося вöльгым-öшым тöлысьясö. 2012 вося лöддза-номъя тöлысь 30 лунöдз Чуклöм-Ёльбаза автомашина туй вылын Ичöт Визин ю вомöн пу поссö лоö стрöитöма, пасйис республикаса Юралысь.

Сiдзжö йöзöс ас сёрнинаныс примитiгöн республикаса Юралысь дорö шыöдчисны Краснозатонскöй посёлокса олысьяс корöмöн, медым выльысь заводитасны югзьöдны Пожöма эрдвыв микрорайонын öткымын уличаяс. 2010 воöдз уличаяссö югзьöдiсны, но дзоньтасян уджъяс бöрын улича югзьöданторъяссö эз лöсьöдны. Вячеслав Гайзер тшöктiс Сыктывкарса мэр Иван Поздеевлы, медым 2012 вося сора тöлысь 1 лунöдз пыртны найöс öтувъя югзьöдан уличаяс лыддьöгö.